Nordjyllands Beredskab rykkede ud til Frederikshavn Kollegium, men kunne hurtigt køre hjem igen.

Et askebæger udenfor Frederikshavn Kollegium på Rømøvej i Frederikshavn satte gang i røgalarmen indenfor. - Nogle gange kommer der andre ting end aske deri, og så går der jo ild i det, siger indsatslederen på stedet fra Nordjyllands Beredskab, Thomas Dybro. Beboerne gjorde lige præcis, som de skulle forklarer indsatslederen, da de lige så stille blev evakueret for en sikkerheds skyld og forholdt sig roligt. - Bedre at evakuere en gang for meget end en gang for lidt, siger Thomas Dybro. Da han selv ankom til stedet, så han lidt røg, men ikke nok til, at han kunne lugte det. Der var da heller ikke nogle af beboerne, som var påvirkede af røgen. Tidligere problem Knap 20 minutter var Nordjyllands Beredskab på stedet for at sørge for, at det ikke sker igen. - Vi har ringet til servicemedarbejderne for at få dem til at flytte askebægre væk fra døre og vindueskarme, fordi folk putter alt muligt i, siger Thomas Dybro. Derfor går servicemedarbejdere i morgen igennem de forskellige askebægre for at sørge for, at der ikke er nogle, som hænger dårligt. Men beboere på Frederikshavn Kollegium har dog fortalt til indsatslederen, at det har været et problem med askebægrene i længere tid, uden at der er gjort noget. - Man har nærmest bare accepteret det, og det kan jo være lidt uhensigtsmæssigt, fortæller Thomas Dybro, som nu kommer med en klar opfordring: - Det, der er vigtigt, er, at få dem tømt hyppigt. Ligger der hundrede cigaretskod, så kan der hurtigt opstå en brand.